Laki I kvartal

Laki I kvartal on Kadaka asumi allasum Tallinnas Mustamäe linnaosas. Piirneb Kadaka tee, Mustamäe tee ja Tammsaare tee ning Laki tänavaga.
Kvartaliga külgnevad Lilleküla Marja piirkond, Mustamäe Sääse asum, Mustamäe IV mikrorajoon ja Laki II kvartal.
Selle kvartali Kadaka tee äärsesse ossa jäävad ärihooned, Mustamäe teele 9-korruselised kortermajad (Tammsaare tee nurgale jäävad ka väikeelamud), Tammsaare teele supermarketi tüüpi kauplus suure parkimisalaga ning Laki tänavale äri – ja tootmishooned. Suure osa alast hõlmab Kadaka aiandi territoorium, kus 15 aastat tagasi tegeleti taimekasvatusega. Territoorium oli kaetud põhja – lõunasuunaliselt paiknevate kasvuhoonetega. Viimase 10 aasta jooksul on taimekasvatus järjest vähenenud ja kasvuhooneid järk- järgult lammutatud. Perspektiivis võetakse suund võimaliku linnaosatähtsusega multifunktsionaalse keskuse loomisele endiste aiandi ehitiste baasil. Haridus-, kultuuri- ja tervishoiuehitised puuduvad. Tulevikus võivad Tammsaare tee äärsed garaažid kaduda seoses tee laiendusega.

Ajalugu

20. sajandi I poolel paiknes praeguse Mustamäe ja Kadaka tee ristumiskoha juures, Aiandi bussipeatuse ligidal, Birkenthali maavaldus. Hiljem asusid sellel kohal tuntud ajakirjandustegelase Aleksander Veileri suvemaja ja Madise talu maad.

Haljastus

Rohealadest domineerivad hoonetevahelised haljastused, asudes peamiselt Tammsaare tee äärde.
Kadaka aiandi maa-alal paiknevad puittaimed lääneservas, põhja- ja kirdeosas. Lääneservas on ülekaalus loodusliku tekkega kased, millest väärtuslikumad on suurema võraga puud. Põhjaosas kasvavad väärtuslikud suurte võradega paplid, harilik hobukastan, harilik vaher, mägivaher, ebatsuuga ja kirdeosas pärnade rühmad. Kadaka tee servas paiknev tugevalt tagasi lõigatud hõberemmelgate rida.
Kvartali pärl on looduskaitse alune objekt (alates 28. mai 1993) – Arukase kultivar (leinavorm) (Betula pendula Youngii). Mustamäe tee 60 parklas (Mustamäe tee 58 ees), Aiandi trollipeatuse juures. Kaitsevööndi ulatus on 30 meetrit.

Ühistranspordiühendus

Kvartalisse sõidavad liinibussid: 16, 26, 26A, 33 (Kadaka tee). 9, 26, 26A (Mustamäe tee); 12 (Tammsaare tee).
Trollibussid: 1 ja 5 (Mustamäe tee).
Kvartalisse jäävad peatused: Aiandi, Lakiotsa, Sääse ja A. H. Tammsaare.

Infrastruktuur

Kvartalis asuvad järgmised tänavad: Aiandi tänav ja Rabaküla tänav.
Linn ehitas 1990. aastate lõpus kvartalisse Tammsaare teega paralleelse tänava, et vähendada koormust Tammsaare ja Mustamäe tee ristmikul ning hõlbustada autoga ligipääsu Kadaka turule. Kahesuunaline ja kaherealine 280 meetri pikkune tänav ulatub Mustamäe teelt Laki tänavani, kus tehti läbimurre ka Tammsaare teele. Uus ristmik reguleeriti fooridega.
Kadaka tee 1, 1a, 1b, 3; A. H. Tammsaare tee 120, 122 ja Mustamäe tee 62, 64, 78, 80, 82, 84, 86 maa-ala detailplaneeringuga 2006 aastal tekkis vajadus kahe uue tänava järele. Projekteerijate ja kinnisvaraarendajate ettepanek oli kasutada selles piirkonnas kadakaga seotud nimesid. Linnaajaloolane Rober Nerman soovitas kasutada Rabaküla tänava nime, sest üks osa Kadaka külast kandis algselt Raba küla nime. Teise planeeritud tänava Aiandi tänavaks nimetamine on põhjendatud asjaoluga, et alal asus Kadaka aiand.

Keskus Mustikas

Mustika keskus asub aadressil A. H. Tammsaare tee 116. Pakutavad teenused: soe parkla; toitlustus (Mustikas Cafe, Rahva Toit, Steakhouse); telefoni-, mobiili-, interneti- ja IT-teenused; pangad; keemiline puhastus; videolaenutus; fototeenused; kingsepp ja võtmete valmistamine; ilusalong; solaarium; lapsevankrite remont ja hooldus; WiFi; lastekaubad.
2009. aasta märtsis toimus kaubanduskeskuse laohoones tulekahju.

Veski Kõrts

19. sajandist pärit tuuleveski juurde aadressil Laki 11A on rajatud ajaloolise hõnguga söögi- ja peopaik. Kõrtsiga ühe katuse all on kohvik, mis kuulub AS-i Balti Sepik kohvikuketti Reval Café. Söögikohta ilmestab 19. sajandil ehitatud tuuleveski.

Mustamäe Hesburger

Kiirtoidurestoran Hesburger asub aadressil Mustamäe tee 90A. Teenused: sissesõidueinela ja pallimeri.

Tallinna Aiandussovhoos

Tööstusrajooni kopsuks oli Tallinna Aiandussovhoosi aiand Kadaka ja Mustamäe tee nurgal, mis varustas lilledega ja köögiviljadega kogu linna. See oli Eesti suurim katmikaiand, maad 61 ha. Sellest katmikala 15 ha, sealhulgas klaaskasvuhooneid 7 ha. 1978. a. valmis haldus- ja olmehoone (arh. R. Tomingas) 1992. aasta lõpus Tallinna Aiandussovhoos likvideeriti ja järgmisel aastal moodustati selle põhjal mitu uut ettevõtet, millest üks oli eelkõige meie põhjanaabrite seas kuulus Kadaka turg. Praegu asub osaliselt viimase kohal nüüdisaegne kaubanduskeskus Mustikas, mis jääb Rabaküla elamurajooni naabriks.

Kadaka turg

Kadaka turg alustas tegevust 1993. aastal, muutudes tõeliseks tõmbenumbriks nii kohalikele inimestele kui ka Soomest tulnud turistidele. Tänu suurele parkimisplatsile käis usin kauplemine nii talunike toodetega kui ka vanakraamituru osas. Oma kuulsuse võlgnes turg piraatkauba müüjatele. 2000. aastal tellis CNN Eestist piraatluseteemalise klipi. Politsei korraldas pidevaid reidideseeriaid piraatluse väljasuretamiseks. 1998. rekonstrueeriti turg ärikeskusteks ja 2002. aastal Mustika kaubanduskeskuseks.

Uusarendused

23,7 ha suurusele maa-alale, endisele Kadaka aiandi territooriumile on kavandatud uute detailplaneeringutega 47 krunti (24 elamumaa-, 8 ärimaa-, 5 tootmismaa-, 9 sotsiaalmaa- ja 4 transpordimaakrunti). Elamumaakruntidele ehitatakse kaks 14-, kaks 12-, neliteist kuni 8-korruselist ja üks kuni 5-korruseline korterelamu. Ärimaakruntidele viis kuni 6-korruselist ärihoonet. Sotsiaalmaakruntidele lasteaia, lastemänguväljakute ja haljasalade rajamine; tootmismaakrundile pumpla ning transpordimaakruntidele juurdepääsuteede rajamine. Rabaküla elamurajooni peaks tulema järgnevate aastate jooksul 1100 korterit.

Rabaküla elamurajoon

Ajalooliselt kandis Rabaküla nime uuest elamurajoonist vaadates teisele poole Mustamäe teest jääv ala, praeguse Sääse elamurajoon. Kogu arendus, mis laiub Kadaka tee, Mustamäe tee, Mustika keskuse ning Veskimetsa alajaama vahelisel maa-alal käivitus 2007. aastal. Majad on 4- ja 8-korruselised. Arhitektuurse väljanägemise eest vastutab KOKO Arhitektid OÜ. Elamurajooni arendaja on OÜ Rabaküla, milles omavad võrdseid osalusi nii NCC Ehitus kui Kadaka Aiandi AS. Esimene neist on ehitaja ning teine Rabaküla maa-ala omanik.